Meisie oorleef wonderbaarlik na weerlig haar trefTessa Erasmus (Foto: Verskaf) “Die dokters glo dit is ’n wonderwerk dat sy so vinnig herstel het.” Só vertel Norman Erasmus wie se twaalfjarige dogter Vrydag deur weerlig op ’n kleinhoewe by Boschkop buite Pretoria getref is. Sy word hierdie week moontlik al uit die hospitaal ontslaan. Tessa Erasmus (12) het vroeg die oggend buitentoe gegaan om haar marmotte te voer op die kleinhoewe waar die Erasmus-gesin woon, toe ’n weerligstraal haar tref. “Ons het net ’n skielike slag gehoor,” vertel Norman. Hy en sy vrou, Gerda, het ’n rukkie daarna hul dogter voor die hok op die grond aangetref. Tessa het op daardie stadium geen polsslag getoon of asem gehaal nie. “Sy was eintlik dood,” het Norman gesê. Norman het dadelik kunsmatige asemhaling begin toepas. “Ek het geen opleiding om kunsmatige asemhaling toe te pas nie. Al wat ek geweet het, is dat ek enige iets moet probeer en dat ek nie gaan hoop verloor nie.” Norman se buurman het later ook daar aangekom en Norman gehelp om Tessa op ’n tafel op die stoep te tel. “Ons het haar probeer bybring. Na ’n rukkie het ons ’n flou polsslag gevoel en ek kon hoor hoe sy stadig begin asemhaal.” Norman en Gerda het Tessa na die Wilgers-hospitaal in Pretoria geneem, waar sy gestabiliseer is. “Haar polsslag, asemhaling, liggaamstemperatuur en bloeddruk het elke uur, en soos gebede ingestroom het, verbeter,” vertel Norman. Sy is later dieselfde dag na die Chris Hani Baragwanath-hospitaal in Johannesburg oorgeplaas, waar sy in die waakeenheid opgeneem is. Sy is later na die hoësorgeenheid geskuif waar sy tans behandel word. Sy het brandwonde aan die linkerkant van haar lyf en veral aan haar linkerarm en -been opgedoen. Die dokters het Maandag nog toetse gedoen om te bepaal of daar enige ernstige inwendige skade is. “Dit gaan baie beter met haar. Sy kan al haar been en arm buig met behulp van die fisioterapeut,” sê Norman. Tessa kan glad nie die voorval onthou nie. Volgens die dokters is dit normaal vir ’n kind wat trauma beleef het om die gebeurtenis te vergeet. Die dokters glo Tessa se vinnige herstel is ’n wonderwerk. “Sy is ’n baie sterk kind. Sy is drie maande te vroeg gebore en vandaar af is sy nog altyd ’n klein vegtertjie. Sy sien baie daarna uit om weer huis toe te kan kom,” vertel Norman. Vir Norman het hierdie gebeurtenis hulle as gesin nader aanmekaar gebring asook nader aan God. “God sal jou antwoord as jy Hom aanroep. Hy is getrou.”